আগের বারের মতো এবারও 'নাটক' করছেন মুকুল রায়। দল ছাড়ার 'ভান' করে মমতা বন্দ্যোপাধ্যায়কে আড়াল করছেন তিনি। রাজ্যসভা থেকে মুকুল রায়ে পদত্যাগ প্রসঙ্গে এমনটাই মত প্রকাশ করলেন সোমেন মিত্র। একইসঙ্গে তাঁর মন্তব্য, যে রাজ্যে গাছের পাতা নড়লেও, মুখ্যমন্ত্রীর নজর এড়ায় না, সেখানে সারদা-নারদার মতো ঘটনা মুখ্যমন্ত্রী জানতেন না, এটা হতে পারে না। একইসঙ্গে সোমেন মিত্রের অভিযোগ, নিজাম প্যালেসে একাধিকবার সারদা কর্তা সুদীপ্ত সেনের সঙ্গে বৈঠক করেছেন মুকুল রায়। সুদীপ্ত সেনের উপস্থিতিতেই সারদার টাকায় রাইটার্সের সামনে থেকে জঙ্গলমহলের জন্য অ্যাম্বুলেন্সের উদ্বোধন করেছেন মুখ্যমন্ত্রী। সোমেন মিত্রের দাবি, মুকুল রায়ই তাঁকে বলেছিলেন, অরুণ জেটলি না থাকলে তাঁকে(মুকুল রায়) হাজত বাস করতে হত।